## Els centres ocupacionals de l’IVASS elaboren articles artesanals per a regalar estes festes

*** Són productes originals com quadros, figures decoratives, joiers o puzles que fan les persones amb discapacitat intel·lectual
* L’Institut Valencià de Servicis Socials compta amb 571 places en 10 recursos ocupacionals en tota la Comunitat Valenciana**

Els centres ocupacionals de l’Institut Valencià de Servicis Socials (IVASS), adscrit a la Vicepresidència Primera i Conselleria de Servicis Socials, Igualtat i Vivenda, disposen d’una àmplia varietat de productes per a regalar en estes festes de Nadal i Reis.

La directora general de l’IVASS, María José Rico, ha subratllat que “estos articles són fruit de la creativitat de les persones amb discapacitat intel·lectual que els han elaborats”, i ha ressaltat que “en adquirir algun d’estos productes tan originals realcem les múltiples capacitats d’estes persones i visibilitzem la labor que desenrotllen els centres ocupacionals a través de programes d’habilitació i ajust personal”.

María José Rico ha posat l’accent en el model d’atenció de l’IVASS, “centrat en les capacitats i necessitats de suport de cada persona usuària, i en la promoció d’activitats i programes que afavorisquen la seua participació i integració social”, i ha assegurat que “estem treballant perquè les persones amb discapacitat intel·lectual disposen de les mateixes oportunitats i en igualtat de condicions que la resta de la població”.

D’altra banda, ha explicat que “les persones amb discapacitat intel·lectual es formen en tallers ocupacionals de ceràmica, jardineria, arts plàstiques i manualitats en els quals treballen diferents materials per a crear objectes com, per exemple, quadros, figures i caixes decoratives, joiers, penjolls, imants o jocs didàctics com puzles, àbacs i dominós”.

Amb motiu de les festes de Nadal, confeccionen adorns i figures per a decorar l’arbre o la casa, postals i targetes de felicitació. També, ha incidit María José Rico “en l’esperit compromés d’estes persones, que realitzen quaderns o llibretes en paper maixé o jardineres amb la reutilització de llandes, envasos i altres estris, i d’esta manera fomenten la cultura del reciclatge”.

L’Institut Valencià de Servicis Socials compta amb 571 places en 10 centres ocupacionals per a persones amb discapacitat intel·lectual a la Comunitat Valenciana. 4  se situen en la província de Castelló, Belcaire a la Vall d’Uixó, Buris-ana a Borriana, El Maestrat a Benicarló i Rafalafena a Castelló de la Plana; 3 en la de València, PRAGA a Rocafort, Mare de Déu del Castell a Cullera i Marxalenes a la ciutat de València; i els centres ocupacionals Altabix, Carrús i La Tramoia, a Elx (Alacant).

Fecha: 20/12/2024